इसमें कोई संदेह नहीं कि आध्यात्मिकता को परिभाषित करना बहुत मुश्किल है। इसका कारण यह है कि आध्यात्मिकता को धर्म और ईश्वर से प्राय: जोड़ दिया जाता है। जब कि वस्तुत:, जैसा कि लेखक ने अपने अध्ययन में पाया है, किसी भी आध्यात्मिक मनुष्य का धार्मिक होना आवश्यक नहीं है। न ही यह ज़रूरी है कि हर आध्यात्मिक मनुष्य ईश्वर के अस्तित्व पर विश्वास ही करे। इतना ही नहीं अनेक ऐसे लोग भी मिल जावेंगे जो ईश्वर में विश्वास तो करते हैं, किन्तु किसी धर्म से जुड़े हुए नहीं हैं। अधिकतर लोगों का यह भी विश्वास है कि हम धर्म से जुड़े बगैर भी आध्यात्मिक हो सकते हैं और इससे हम लोगों से अधिक सुमधुर, और अधिक अच्छे तथा प्रेम पूर्ण सम्बन्ध बना सकते हैं।